Håndboldklubben EH Aalborg skiftede cheftræner Karen Brødsgaard ud med assistenttræner Søren Fisker kort før grundspillets afslutning, men i løbet af de kommende måneder skal klubben på trænerjagt igen. Søren Fisker har nemlig valgt at søge nye udfordringer og vil derfor ikke være at finde i EH Aalborg i næste sæson. Det oplyser klubben i en pressemeddelelse. - Det har været en svær beslutning at forlade EH Aalborg, da jeg har haft mange gode oplevelser i klubben. Jeg har været igennem både med- og modgang, men jeg har nydt at være en del af det hele. Samarbejdet med spillerne og alle omkring holdet har været meget spændende og lærerigt for mig, og det vil jeg uden tvivl komme til at savne, siger Søren Fisker til klubbens hjemmeside. Søren Fisker var cheftræner, da EH Aalborg i sidste sæson sikrede sig oprykning til landets bedste kvinderække, HTH Ligaen. Han overgik derefter til en rolle som assistenttræner, da klubben hyrede Karen Brødsgaard som cheftræner, men overtog ledelsen af spillertruppen efter afskedigelsen af Brødsgaard. Ansætter manager Det er uvist, hvor Søren Fisker fortsætter sin trænerkarriere. Det ligger heller ikke fast, hvem der skal afløse ham i EH Aalborg, men klubben har udpeget manden, som skal finde den næste cheftræner. Morten Secher, som tidligere har været assistenttræner i Aalborg Håndbold og cheftræner for HC Midtjylland, er blevet ansat i EH Aalborg i en rolle som manager. Han får dermed hovedansvaret for at finde Søren Fiskers afløser. - Jeg glæder mig rigtig meget til arbejdet i EH Aalborg, og ikke mindst at udfylde den nye stilling, som jeg ser ret enestående i dansk håndbold, siger Morten Secher. EH Aalborg skal i de kommende uger forsøge at sikre sig overlevelse i landets bedste række. Klubben deltager i øjeblikket i nedrykningsspillet og kan formentlig se frem til at skulle kæmpe for livet som ligahold i playoffkampe mod et hold fra landets næstbedste række.
EH Aalborg skal på jagt efter en ny cheftræner forud for den kommende sæson, fordi den nuværende træner Søren Fisker har valgt at forlade klubben.